[Foto’s] Dié vier gesoek vir moordAlice Majake. Die Valke in die Vrystaat is dringend op soek na vier verdagtes in verband met ŉ moord wat in Maart 2016 gepleeg is. Enigiemand met inligting oor Lira Morienyane (39), Ntabiseng Lempe (34), Alice Majake (28) en Andile Gxamza (33) word versoek om die Valke onmiddellik te kontak. Die verdagtes word gesoek in verband met ŉ moord wat in Phahameng in Bloemfontein plaasgevind het. Kapt. S’fiso Nyakane, woordvoerder van die Valke, het gesê Alfred “Chencha” Helepi (70), ŉ bekende kuierplekeienaar, is dood nadat hy drie keer in sy taverne geskiet is. “Die verdagtes het met ŉ onbekende hoeveelheid geld en die oorledene se voertuig gevlug,” het Nyakane gesê. Die voertuig is later in Phelindaba opgespoor. ŉ Lasbrief vir hul inhegtenisneming is uitgereik nadat al vier op 11 November vrygelaat is toe die hooggeregshof in Bloemfontein die saak van die rol geskrap het. Hulle was in aanhouding sedert hulle in Mei vasgetrek is. “Ons het die dag nadat hul vrygelaat is weer met die direkteur van openbare vervolging (NDOV) en die Nasionale Vervolgingsgesag (NVG) vergader en daar is toe nóg ŉ lasbrief uitgereik. Die landdros was onder die indruk dat daar nie genoeg bewyse was nie, maar ons het juwele en die oorledene se horlosie opgespoor. Die probleem is dat die vuurwapen/s nooit gevind is nie,” het Nyakane gesê. Volgens dokumente is Morienyane, Lempe en Majake van Lesotho en Gxamza van Port Elizabeth. Enigiemand met inligting oor die verdagtes kan kapt. Babani Skota by 079 509 4998 of ao. Motlhoua Motshweneng by 082 372 0093 bel.